
A magyar kultúra megismerése földrajzi tartalmakon keresztül

Ismeri Ön a májusfa állítás, a regölés és a kotyolás hagyományait? Tudja Ön mi az a slambuc, dödölle, puliszka? Gyermekeink, unokáink már nem biztos, hogy ismerni fogják… A globalizáció és digitalizáció korában a világ gyorsan változik, hagyományaink egy része elfelejtődik, anyanyelvünk veszít korábbi fényéből.

Dolgozatomban a néphagyományok, néprajz, hungarikumok, nemzeti identitástudat témáját tárgyalom, a földrajztanítás szempontjából. Elsősorban az iskolán kívüli programokra helyezem a hangsúlyt, mivel nincs lehetőség mélyebben foglalkozni ezekkel a témákkal a tanórákon.

Munkám fő részei a téma elméleti megalapozása, a tanárok, tanulók és szülők körében végzett kutatás, valamint a nemzettudat erősítését célzó programok feladatainak bemutatása.
A szakirodalmi áttekintésben olyan fogalmakat tisztázok, amelyekre a programtervek épülnek, definiálom a nemzettudatot és a múzeumpedagógiát. Ezután a kapcsolódó kerettanterveket, valamit a Nemzeti Alaptantervet vizsgálom a téma szempontjából.

A kutatás célcsoportja a jelenleg tanító földrajztanárok, a 7-10. évfolyamos tanulók és szüleik voltak. Az online kérdőívekre adott válaszok többségét 5 fokú Likert-skálán kellett jelölni. A kérdőívek válaszaiból az látszik, hogy a nemzeti identitás kérdése, a hagyományok, hungarikumok témaköre a megkérdezettek szerint fontos. A válaszadók tanórán, iskolai programokon, de akár intézményen kívüli rendezvényeken is el tudják képzelni, hogy a tanulók ilyen témákkal foglalkozzanak. A kérdésekre adott válaszok szemléltetését diagramok segítik.

A szakirodalmi áttekintés és a kutatás tanulságai alapján készültek el az egyenként nagyjából 30 perces tevékenységeket felölelő programok tervezetei. Nyolc témakörben dolgoztam ki programtervet, ezekben többféle feladattípus szerepel, a tevékenységek egymással kombinálhatók az aktuális céloknak megfelelően. Ezek nemcsak a földrajz ismeretanyagából táplálkoznak, hanem kapcsolódnak a történelem, a hon- és népismeret és a néprajz tárgyakhoz is, amivel a tantárgyak közötti integráció felé való elmozdulást szerettem volna erősíteni.

A programtervek kipróbálása jelenleg is folyamatban van, az eddigi visszajelzések pozitívak. Szélesebb körű kipróbálás után, a tapasztalatokra alapozva a feladatok javítva lesznek, valamint szeretnék egyéb résztémákat is kidolgozni hasonló rendszerben. A jövőbeni tervek között szerepel múzeumok felkeresése, hogy esetleges együttműködés során múzeumpedagógiai programmá válhassanak a kidolgozott tevékenységek.



